100 की स्पीड में था पिकअप, एक्सल टूटा; पलटा
भास्कर संवाददाता | पलसूद/बड़वानी
लोअर गोई परियोजना का काम जिले में चल रहा है। यहां पर आईवीआरसीएल कंपनी हैदराबाद का कांट्रेक्टर व काम एकेआरसीएल की कंपनी कर रही है। मंगलवार को इसी कंपनी के वाहन पिकअप एमपी-10-जी-1460 से यहां काम कर रहे लोग भोंगर्या हाट देखने पलसूद जा रहे थे। 100 की स्पीड से चल रहा वाहन का एक्सल टूट गया। वाहन एक पलटी खाकर सीधा भी हो गया। इसमें सवार 34 लोग घायल हो गए हैं। इनमें से 12 गंभीर हैं। हादसा सिदड़ी गांव के पास हुआ।
12 गंभीर घायलों को जिला अस्पताल रैफर किया है। इसमें से एक घायल को जिला अस्पताल से इंदौर रैफर किया गया। ये सभी अलग-अलग गांव के हैं। घायलों को डायल-100, ट्रैक्टर व टोल बेरियर की एंबुलेंस से स्वास्थ्य केंद्र पहुंचाया गया। हाट में भीड़ होने से वाहनों को निकलने में समय लगा। मेडिकल आॅफिसर वीएल पटेल ने घायलों का इलाज कर गंभीर घायलों को रैफर किया है। घटना के डेढ़ घंटे बाद एंबुलेंस मौके पर पहुंची।
पिकअप पलटलने से 34 लोग घायल हुए हैं। इसमें 14 पुरुष, 8 महिलाएं, 8 युवतियां व 4 बच्चे शामिल हैं। 12 गंभीर घायलों को जिला अस्पताल रैफर किया है। इसमें से 5 अतिगंभीर घायल हैं। इनमें से एक घायल को दोपहर बाद जिला अस्पताल से इंदौर रैफर किया गया।
अस्पताल से प्राप्त जानकारी अनुसार 12 घायलों को रैफर किया है। इसमें रिंकेश छतरसिंह (35), भंडारदा, मलसिंह तेरसिंह (22) चैरवी, किसन चेनसिंह (20) धमोड़ी, सत्यम जितेंद्र (20) धमोड़ी, सुरेश लापसिंह (5) चैरवी, रामरतन छोगालाल (30), रमपाबाई मायजा (24) चैरवी, गंगाराम मायजा (20) धमोड़ी, प्रेमसिंह नानला (20) भंडारदा, नुरलीबाई बहादुर (25) भंडारदा, भायजाबाई प्रेमसिंह (20) भंडारदा, बदरसिंह फुलसिंह (20) भंडारदा शामिल है। सिर में गंभीर चोट के कारण मलसिंह तेरसिंह को इंदौर रैफर किया है।
गंभीर घायलों को तीन-तीन हजार देने की घोषणा
कलेक्टर तेजस्वी नायक शाम 7.20 बजे अस्पताल में घायलों का हाल जानने पहुंचे। उन्होंने दुर्घटना में गंभीर घायलों को 3-3 हजार रुपए व सामान्य घायलों को 1-1 हजार रुपए देने की घोषणा की है।
स्वास्थ्य केंद्र में नहीं एंबुलेंस
दुर्घटना दोपहर 1.30 बजे हुई जबकि एंबुलेंस दोपहर 3 बजे एसडीएम ने राजपुर से पहुंचाई क्योंकि नगर के स्वास्थ्य केंद्र में एंबुलेंस ही नहीं है। लोगों ने सीएमएचओ डॉ. रजनी डावर को सूचना दी। इसके बाद भी घायलों को समय पर स्वास्थ्य सेवा नहीं मिली।
hin_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva